Vyfjarige dood ná honde haar grypArgieffoto: https://pixabay.com ŉ Saak van strafbare manslag word ondersoek nadat ŉ vyfjarige meisie van Witrivier in Mpumalanga deur twee pitbulls doodgebyt is. Brig. Leonard Hlathi, woordvoerder van die polisie, sê die traumatiese voorval het omstreeks 17:00 Dinsdag gebeur toe die kind saam met die eienaar van die honde huis toe gegaan het. “Die polisie se voorlopige inligting is dat die meisie en die 51-jarige eienaar van die honde by die huis gekom het. Die vrou is ŉ buurvrou van die kind se ouers. Die oomblik toe die vrou die hek oopgemaak het, het die honde glo die meisie gegryp en haar doodgebyt,” het Hlathi gesê. Paramedici is na die toneel ontbied, maar die kind is dood verklaar. News24 berig dit was glo nie die eerste keer wat die kind saam met dié buurvrou na haar huis gegaan het nie. Volgens die webtuiste het die meisie se ouers ŉ reëling met die buurvrou gehad dat hul kind saam met haar huis toe gaan in die middae totdat haar ouers van die werk af kom en haar kom oplaai. Dit is onduidelik hoekom die honde dié keer die kind aangeval het. Luidens die nuusberig het beamptes van die plaaslike Dierebeskermingsvereniging die honde kom verwyder en hulle is van kant gemaak. Weefselmonsters van die diere sal na Onderstepoort gestuur word om te probeer vasstel wat die aanval veroorsaak het.